इंदौर सीट को लेकर घमासान, कांग्रेस नेता बोले- जब कोई बुजुर्ग चाबी नहीं देता तो नाती-पोते छीन लेते हैं  
इंदौर सीट को लेकर घमासान
सुमित्रा महाजन हैं यहां से सांसद 
कांग्रेस इस सीट पर लगा रही है जोर
लोकसभा चुनाव की तारीखें जैसे-जैसे नजदीक आ रही हैं, नेताओं में जुबानी जंग भी शुरू हो गई है. ताजा मामला मध्य प्रदेश का है. लोकसभा अध्यक्ष और इंदौर की सांसद सुमित्रा महाजन (Sumitra Mahajan) के जैसे ही इस सीट से फिर चुनाव लड़ने की चर्चा चली, कांग्रेस हमलावर हो गई. मध्यप्रदेश के खेल और युवा कल्याण मंत्री जीतू पटवारी (Jitu Patwari) ने कहा, "ताई इंदौर की धरोहर हैं और अच्छी महिला हैं. पर इतिहास इस बात का गवाह है कि अगर कोई बुजुर्ग चाबी छोड़ने को तैयार नहीं होता है, तो उसके नाती-पोते उससे चाबी छीन लेते हैं. मेरा आपसे ( सुमित्रा महाजन) आग्रह है कि आप इंदौर की चाबी (Indore Constituency) को लेकर ज्यादा लालच नहीं रखें". आपको बता दें कि हाल ही में सुमित्रा महाजन (Sumitra Mahajan) ने कहा था कि इंदौर की चाबी उचित व्यक्ति को सही समय पर मिल जायेगी. अभी तो मैं यह चाबी अपने पास ही रखने जा रही हूं. मैं अच्छे से चल-फिर और देख पा रही हूं तथा ठीक तरह सब संभाल रही हूं. 
आपको बता दें कि सुमित्रा महाजन साल 1989 से लगातार इंदौर से जीतती रही हैं. जब वह पहली बार इस सीट से चुनाव लड़ी थीं, तब उन्होंने अपने प्रतिद्वंद्वी और वरिष्ठ कांग्रेस नेता प्रकाशचंद्र सेठी से कहा था कि 'चूंकि इंदौर की बहू के रूप में वह चुनाव लड़ रही हैं. लिहाजा इस सीट की चाबी उन्हें सौंप दी जाये'. तब से सियासी गलियारों में इंदौर सीट 'इंदौर की चाबी' के रूप में चर्चित है. कांग्रेस नेता जीतू पटवारी (Jitu Patwari) ने कहा कि इंदौर के मतदाताओं ने सुमित्रा महाजन (Sumitra Mahajan) का सहयोग किया था और सेठी ने आपको चाबी सौंपी थी, लेकिन आपको इतना लालच क्यों है इस चाबी से? आपको बताना चाहिये कि आखिर उस तिजोरी के अंदर क्या है, जिसकी चाबी आप अपने पास रखना चाहती हैं.